Dyrets tall

«Dyrets tall», også omtalt som «Dyrets navns tall», og «Dyrets merke», er et mytologisk-religiøst symbol i kristendommen som kan representere både et rike og et individ. Det blir nevnt i Johannes' åpenbarings kapittel 13 i Det nye testamentet i Bibelen.Johannes' åpenbaring kapittel 13, vers 15–18: 15 Det fikk makt til å blåse liv i dyrets bilde, så det kunne tale, og til å få drept alle som ikke tilba dyrets bilde. 16 Det tvinger alle – små og store, rike og fattige, frie og slaver – til å ha et merke på sin høyre hånd eller på pannen. 17 Og ingen kan kjøpe eller selge noe uten å ha dette merket: dyrets navn eller det tall som svarer til navnet. 18 Her gjelder det å ha visdom. La den som har forstand, regne ut dyrets tall! For det er et menneskes tall, og tallet er 666. Ifølge de fleste håndskrifter er dette tallet 666. Den eldste kjente tekstvarianten, en fragmentert avskrift fra 225-275 evt., inneholder imidlertid tallet 616.Foto av papyrus-fragment med bokstaver tilsvarende tallet 616 i åpenbaribgsboka Det er usikkert hvilken av variantene som har stått i den greske originalteksten.

Tallet representerer navnet på det andre av to udyr som begge blir omtalt som «Dyret» i evangelisten Johannes' profetiske visjoner om apokalypsen, jordens undergang. Det andre dyret kalles også Antikrist, og flere kristne har betraktet «666» som kjennemerke på en «mot-Kristus» som er utgått fra Satan, og et varsel om «endetiden» slik spådommene forutsier. Bibeleksperter har tolket tallet som en kode for keiser Nero som forfulgte de første kristne i 60-årene evt. Ifølge rådende tallsymbolikk dannet bokstavene i navnet «Keiser Nero» og «Keiser Neron» tallene 616 og 666.Bjørn Eggums preterisme.no om 666 – Dyrets merke

Kristne trosforestillinger om en guddommelig plan for historiens gang og hva som skal skje når denne verden forgår og en ny verden skapes, har ført til mange spekulasjoner. Forventningen om en snarlig Jesu gjenkomst er særlig blitt utbredt innen «bibeltro» konservativ kristendom. Flere predikanter i frikirker og evangelikale menigheter jakter på «endetidstegn» i nyhetsbildet og gjetter på hva dyrets tall representerer i vår samtid. 

I moderne, vestlig underholdningskultur er tallet «666» også ofte brukt som okkult symbol på Djevelen eller «det onde».Aftenposten om «Dyrets tall» 06.06.06.

Beskrivelser og tolkninger
Åpenbaringsboken handler blant annet om apokalypsen, den endelige ødeleggelsen av verden. Det er imidlertid uklart hvordan den anti-romerske teksten skal forstås. «Dyret» i åpenbaringene hans er en tvetydig referanse fordi det viser til to forskjellige skapninger.

Det første dyret symboliserer trolig en undertrykkende verdensmakt, sannsynligvis Romerriket.Seim, Turid Karlsen. (2019, 14. august). dyret i åpenbaringen. I Store norske leksikon. Hentet 16. september 2019 fra https://snl.no/dyret_i_%C3%A5penbaringen Johannes forteller også om «et annet dyr» som skal forføre menneskene til å følge det første dyret. Skildringene av disse samsvarer med framstillingen av «det fjerde dyret» og «det lille horn» i drømmesynene om verdensrikene i Daniels bok i Det gamle testamentet.Daniel kapittel 7 («Verdensrikene og det evige riket»)

«Dyrets tall 666» er en gematrisk (bokstavmystisk) kode for navnet til det andre dyret. Ifølge teksten er dette en skapning som kommer ut av jorden, ser ut som et lam med to horn, men snakker som en drage. Det andre dyret mottar makt og autoritet fra det første dyret.

Ifølge samme kapittel stiger det første dyret opp av havet, har ti horn og sju hoder påført navn som spotter Gud. Det andre dyret blir seinere kalt «den falske profeten». Det blir gjerne tolket som Antikrist, en figur som omtales i Johannes' første og andre brev som en falsk lærer, forførerJohannes’ andre brev, Kapittel 1, vers 7: 7 For det er gått mange forførere ut i verden, slike som ikke bekjenner at Jesus Kristus er kommet i kjøtt og blod. Dette er forføreren, Antikrist!  og løgner. Antikrist er motstander av «Faderen og Sønnen»Johannes’ første brev, Kapittel 2, vers 22: 22 Og hvem er løgneren, om ikke den som fornekter at Jesus er Kristus? Han er Antikrist, han som fornekter Faderen og Sønnen. og får sin makt fra Satan.

«Dyrets merke 666» er altså et hemmelig kjennetegn som skal peke ut Jesus' motpart og Satans hjelper i endetiden. Identifiseringen skal være mulig for dem som har «visdommen», det vil si for dem som kan regne ut hva tallet står for. I de gamle språkene hadde også bokstavene tallverdi, og meningen kan være at den sammenlagte tallverdien i navnet til det andre dyret er 666. Mange har forgjeves forsøkt å løse denne tallgåten, navngitt konkrete personer og kommet med advarsler om at verdens undergang er nært forestående.

Johannes forteller også at «Dyrets merke», som tallet står for, i endetiden vil bli satt på panne og hånd hos dem som følger dyret. De som ikke har et slikt merke eller bilde, vil blir utelukket fra all handel i samfunnet.Johannes' åpenbaring kapittel 13, vers 17 Dette merket kan tolkes som en motsetning til «Guds segl», Dessuten kan dyrene i Åpenbaringen sammen med den mektige dragen som omtales i kapittelet før, et udyr som også har sju hoder, ti horn og sju kroner, sees som «den vanhellige treenighet».

Tolkninger i detalj
Akkurat som Daniels bok i Det gamle testamentet beskriver en rekke dyr som symboler på forskjellige kongemakter eller riker, skildrer også Johannes' åpenbaring dyr som kan sees som slike symboler. Noen av dem har flere hoder, og alle har et antall horn, som symbol på makt. Dyrene får sin makt fra Draken, eller fra hverandre, og kjemper mot Guds folk, de hellige, mens de forfører resten av menneskene. Det leopardlignende dyret blir kopiert ved at det blir laget en billedstøtte av det (på oppdrag fra et annet dyr), og dette nye dyrets (dyrets bildes) navn eller merke oppgis som tallet 666.

Et dyr med to horn som et lam, men som taler som en drage, gir jordens folk befaling om å lage en billedstøtte til ære for det leopardlignende dyret med sju hoder og ti horn. Billedstøtten eller «dyrets bilde» er altså en død kopi av det sistnevnte dyret, men det blåses liv i det, og det kan tale av seg selv. Det oppgis at dyrets bilde har et navn eller et kjennemerke, som tallfestes til 666 – «et menneskes tall». Videre kan ingen «kjøpe eller selge uten å ha dette merket».

I bibelsk sammenheng kan man se tallet 6 som symbol på noe ondt eller noe som er i opposisjon til Gud; 6 når ikke opp til det fullkomne 7, som er Guds tall. Eksempler på dette er den seksfingrete filisterkjempen (1Krøn 20,6)Første Krønikebok kapittel 20 («Ny krig med ammonittene og filisterne »), vers 6 og kong Nebukadnesar IIs billedstøtte av gull, som var seks alen bred og 60 alen høy.(Dan 3,1)Daniel 3. kapittel, vers 1: Kong Nebukadnesar laget en statue av gull, seksti alen høy og seks alen bred, og stilte den opp i Dura-dalen i provinsen Babel. At tallet 6 er gjentatt tre ganger kan ses som en gjentakelse for å understreke graden av ondskap eller urenhet. At tallet brukes som et merke på mennesker som tilber dyrets bilde framfor Gud, står naturligvis i kontrast til de 144 000, som har Guds og Lammets navn skrevet på sine panner som et merke.


I noen tolkninger av den kristne eskatologien (endetidslæren) er «dyret» antatt å henvise til noe som er kontrollert av en «antikrist», mens andre hevder at Johannes sikter til et bestemt menneske. En utbredt antagelse er at dette er den romerske keiser Nero. Navnet Nero kan utledes både av 666 (hebraisk) eller 616 (latin). Når de hebraiske bokstavene blir brukt som tall, vil summen av tallverdiene i navnet QSR NRWN (på gresk omskrevet til kaisar Neron) være: Q (= 100) + S (= 60) + R (= 200) + N (= 50) + R (= 200) + W (= 6) + N (= 50), ialt 666.

Tilsvarende tallsymbolikk har blitt brukt for å vise at «Lateinos» (Romerriket), «Kaisar theos» («keiseren er gud»), paven, kirkereformatoren Martin Luther, Napoleon, Hitler og mange andre har vært den virkelige «antikrist».

Siden dyrets tall ifølge Åpenbaringen er av en slik art at ingen kan «kjøpe eller selge uten å ha dette merket», har det blant legfolk vært spekulert i om strekkoder kan være en representasjon av dyrets tall.South Africa Barcodes 2014: Myth Debunked – the Mark of the Beast in UPC barcodes Et argument for dette er at UPC-strekkoder har en kontrollkode i begynnelsen, midten og slutten, som består av to streker. Disse strekene og rommet mellom dem er identisk med koden for tallet 6. Et motargument er at koden for tallet 6 i tillegg har et hvitt mellomrom til høyre for seg, som ikke kontrollkodene har.

Annet

Iron Maidens sang «The Number of the Beast», fra albumet med samme navn, refererer til tallet 666.

Tallet har også mange matematiske egenskaper.

Se også
 Johannes' åpenbaring
 Dyret
 Den vanhellige treenighet
 666 (tall)

Referanser

Eksterne lenker



Kategori:Kristne symboler
Kategori:Johannes’ åpenbaring
Kategori:Bibelske ord og uttrykk